Rioolsaak: Min stappe glo gedoen, hoor hof
03 October 2013 MORE ARTICLES
WELKOM. – Die Matjhabeng-munisipaliteit het reeds in 2004 van die departement van waterwese en bosbou kennis gekry dat met die stukkende rioolsuiweringsaanlegte verskeie wette oortree word.
Sam Dywili, assistentdirekteur van dié departement, het gister voor landdros Johan Bosch hier getuig, volgens skrywes het die munisipaliteit geen of weinig stappe gedoen om die saak reg te stel nie.
Drie vorige munisipale bestuurders van Matjhabeng en drie lede van 'n tenderkomitee staan tereg op aanklagte van die besoedeling van waterbronne. Hulle ontken skuld.
Die eerste klaer het aanvanklik klagte van poging tot moord teen die beskuldigdes ingedien.
Dywili, wat in 2004 'n waterbesoedelings-beheerbeampte in die departement was, het getuig dat hy ná inspeksies self aan die munisipaliteit 'n skrywe oor die stukkende rioolsuiweringsaanleg op Odendaalsrus gerig het.
Die aanleg was toe vir sowat ses maande reeds buite werking en ongesuiwerde riool is in die veld gepomp.
Luidens die notule van 'n vergadering wat in 2004 met die Sandvet-opvangsgebied se komitee gehou is en wat Dywili bygewoon het, is verskeie omgewings- en waterwette deur die plaaslike regering oortree.
"Die situasie met rioolbesoedeling in Matjhabeng, het 'n groot impak op ons skaars waterbronne in die land."
Verskeie klagtes van boere was toe ook reeds deur die departement ontvang.
Die beskuldigdes, wat die betrokke tyd verskillende poste beklee het, is Johannes Motseki (waarnemende munisipale bestuurder), dr. Benny Malakoane (munisipale bestuurder), dr. Dimakatso Moorosi (waarnemende munisipale bestuurder), Maria Tshabangu, Sello Noniso en Vuyo Adonis.
Laasgenoemde drie het 'n tender van sowat R11 miljoen aan 'n kontrakteur toegestaan, terwyl hulle geweet het en gewaarsku was dat hy nie bevoeg is om die werk te doen nie.
Hy is later van die onvoltooide terrein weggejaag nadat hy reeds R5 miljoen ontvang het.
Lindiwe Hendricks, destyds minister van waterwese en bosbou, het in 2008 reeds weens die stukkende rioolaanlegte in Matjhabeng 'n direktief aan die munisipale bestuur beteken.
Adv. Antoinette Ferreira kla aan en adv. Johan Nel en adv. Willem Edeling verskyn vir die beskuldigdes.